CELEX: 32017D0847
Language: lt
Date: 1494892800000
Title: 2017 m. gegužės 16 d. Komisijos įgyvendinimo sprendimas (ES) 2017/847, kuriuo suteikiamas Danijos prašomas leidimas taikyti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (pranešta dokumentu Nr. C(2017) 2891)

18.5.2017   
            
            
               LT
            
            
               Europos Sąjungos oficialusis leidinys
            
            
               L 125/35
            
         KOMISIJOS ĮGYVENDINIMO SPRENDIMAS (ES) 2017/847
   2017 m. gegužės 16 d.
   kuriuo suteikiamas Danijos prašomas leidimas taikyti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
   
      
         (pranešta dokumentu Nr. C(2017) 2891)
      
   
   (Tekstas autentiškas tik danų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 dalies trečią pastraipą,
   kadangi:
   
               (1)
            
            
               2002 m. lapkričio 18 d. Komisija priėmė Sprendimą 2002/915/EB (2), kuriuo pagal Direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Danijai leista taikyti išimtį, pagal kurią, vykdant 1999–2003 m. Danijos veiksmų programą, tam tikruose galvijų ūkiuose leista naudoti tokį kiekį gyvulių mėšlo, iš kurio į vieno hektaro dirvos plotą kasmet patenka iki 230 kg azoto. Išimtis pratęsta Komisijos sprendimu 2005/294/EB (3), atsižvelgiant į 2004–2007 m. Danijos veiksmų programą, Komisijos sprendimu 2008/664/EB (4), atsižvelgiant į 2008–2012 m. Danijos veiksmų programą, ir Komisijos įgyvendinimo sprendimu 2012/659/ES (5), atsižvelgiant į 2008–2015 m. Danijos veiksmų programą;
            
         
               (2)
            
            
               Įgyvendinimo sprendimu 2012/659/ES leista taikyti išimtis buvo taikoma (2014–2015 m. laikotarpiu) maždaug 1 500 galvijų ūkių, 425 102 gyvulių vienetams ir 205 165 hektarams dirbamos žemės arba atitinkamai 4,0 % visų ūkių, 18,6 % visų gyvulių vienetų ir 8,2 % visos dirbamos žemės Danijoje;
            
         
               (3)
            
            
               2016 m. vasario 4 d. Danija pagal Direktyvos 91/676/EEB III priedo 2 dalies trečią pastraipą pateikė Komisijai prašymą leisti toliau taikyti išimtį;
            
         
               (4)
            
            
               Danija pagal Direktyvos 91/676/EEB 5 straipsnį sukūrė 2016–2018 m. laikotarpio veiksmų programą, kuri apima tam tikras 2016 m. lapkričio 15 d. Įsakymo Nr. 1324 dėl komercinės gyvulininkystės, gyvulių mėšlo, silosavimo ir kt., 2016 m. balandžio 27 d. konsoliduoto Įstatymo Nr. 388 dėl trąšų naudojimo ūkiuose ir dėl augalinės dangos, 2016 m. liepos 1 d. Įsakymo Nr. 1055 dėl trąšų naudojimo ūkiuose 2016–2017 m. planavimo laikotarpiu dalis, taip pat naują tikslinę tarpiniams pasėliams skirtą schemą (privalomąją jos dalį), kaip nurodyta Įsakyme dėl trąšų naudojimo ūkiuose ir dėl augalinės dangos. Be to, Danijos teisėje yra naujos bendrosios taisyklės dėl fosforo, nustatytos pagal Aktą dėl gyvulių ūkių aplinkosauginio patvirtinimo ir Įsakymu dėl komercinės gyvulininkystės, gyvulių mėšlo, silosavimo ir kt.;
            
         
               (5)
            
            
               Danijos teisės aktuose, kuriais įgyvendinta Direktyva 91/676/EEB, nustatyta, kokį azoto kiekį leidžiama paskleisti dirvoje. Fosforo kiekį ribojantys teisės aktai taip pat priimti ir įsigalios 2017 m. rugpjūčio mėn.;
            
         
               (6)
            
            
               Danijos parengtoje 2012–2015 m. laikotarpio ataskaitoje „Vandens aplinkos ir žemės ūkio praktikos būklė ir tendencijos“ teigiama, kad 2014 m. Danijos laukuose buvo metinis 80 kg N/ha perteklius, o bendras iš žemės ūkio šaltinių į jūrą patekęs azoto kiekis sudarė maždaug 70 % viso 2012 m. patekusio kiekio. Danija apskaičiavo, kad, norint palaikyti gerą ekologinę būklę, iš sausumos į pakrančių vandenis patenkančio azoto kiekį reikia sumažinti nuo 56,8 Mt iki 44,7 Mt;
            
         
               (7)
            
            
               į Danijos teisės aktus reikėtų įtraukti tikslinę mišrią – savanorišką ir privalomą – 2017 ir 2018 m. tarpinių pasėlių schemą. Pagal šią schemą privalomos nuostatos dėl tarpinių pasėlių turėtų įsigalioti automatiškai, jei tik paaiškėtų, kad savanoriškais susitarimais aplinkosaugos tikslų pasiekti nepavyksta. Tokiais tarpiniais pasėliais apsėjami plotai turėtų būti papildomi tiems plotams, kuriuos jau privaloma apsėti tarpiniais pasėliais pagal nacionalinius reikalavimus, nustatytus Danijos akte dėl trąšų naudojimo ūkiuose ir dėl augalinės dangos. Šios priemonės būtinos siekiant užtikrinti, kad dėl šios išimties taikymo nepablogėtų vandens kokybė;
            
         
               (8)
            
            
               Danijos valdžios institucijų pateikta informacija, susijusi su Įgyvendinimo sprendimu 2012/659/ES suteiktos išimties taikymu, rodo, kad dėl minėtos išimties vandens kokybė nepablogėjo, palyginti su kitomis vietovėmis, kur išimtis nebuvo taikoma. Danijos pateikti Direktyvos 91/676/EEB įgyvendinimo 2012–2015 m. duomenys (6) rodo, kad Danijoje apie 16 % požeminio vandens stebėsenos stočių nustatyta vidutinė nitratų koncentracija buvo didesnė kaip 50 mg/l, o apie 23 % stebėsenos stočių – didesnė kaip 40 mg/l. Stebėsenos duomenys rodo tolygią nitratų koncentracijos požeminiame vandenyje tendenciją, palyginti su ankstesniu ataskaitiniu laikotarpiu (2008–2011 m.). Kalbant apie paviršinį vandenį, daugelyje paviršinio vandens stebėsenos stočių nustatyta vidutinė nitratų koncentracija buvo mažesnė kaip 50 mg/l ir nitratų koncentracijos tendencija buvo tolygi. 2012–2015 m. laikotarpio ataskaitoje teigiama, kad 2 iš 119 pakrančių vandens telkinių būklė buvo klasifikuojama kaip gera;
            
         
               (9)
            
            
               Komisija, išnagrinėjusi Danijos prašymą remdamasi Direktyvos 91/676/EEB III priedo 2 dalies trečioje pastraipoje nurodytais elementais ir atsižvelgdama į patirtį, įgytą taikant sprendimuose 2002/915/EB, 2005/294/EB, 2008/664/EB ir Įgyvendinimo sprendime 2012/659/ES numatytas išimtis, laikosi nuomonės, kad Danijos numatytas metinis 230 kg N/ha kiekis iš mėšlo netrukdys siekti Direktyvos 91/676/EEB tikslų, jei bus laikomasi tam tikrų griežtų sąlygų;
            
         
               (10)
            
            
               ūkiai, kuriems leidžiama sunaudoti tokį kiekį gyvulių mėšlo, iš kurio per metus į vieną hektarą patenka iki 230 kg azoto, laiku atnaujina tręšimo planus, kad jų tręšimo metodai atitiktų esamą žemės ūkio praktiką, be to, ariama žemė yra nuolat padengta augaline danga ir naudojami tarpiniai pasėliai siekiant sustabdyti rudeninius nitratų nuostolius ir sumažinti žieminius nuostolius;
            
         
               (11)
            
            
               Europos Parlamento ir Tarybos direktyvoje 2000/60/EB (7) numatyta visapusiška tarpvalstybinė vandens apsauga, organizuojama pagal upių baseinų rajonus, ir jos tikslas – iki 2015 m. pasiekti gerą Europos vandens telkinių būklę. Maistinių medžiagų mažinimas yra neatskiriama to tikslo dalis. Šiuo sprendimu leidžiant taikyti nukrypti leidžiančią nuostatą nepažeidžiamos Direktyvos 2000/60/EB nuostatos ir neatmetama galimybė, kad gali prireikti papildomų priemonių su ja susijusiems įpareigojimams įvykdyti;
            
         
               (12)
            
            
               Europos Parlamento ir Tarybos direktyva 2007/2/EB (8) nustatomos bendrosios taisyklės, kuriomis siekiama sukurti Sąjungos erdvinės informacijos infrastruktūrą, skirtą Sąjungos aplinkos politikai ir kitoms politikos kryptims ar veiklai, galinčiai turėti įtakos aplinkai, įgyvendinti. Jei taikytina, erdvinė informacija, surinkta taikant šį sprendimą, turėtų atitikti tos direktyvos nuostatas. Siekdama sumažinti administracinę naštą ir pagerinti duomenų nuoseklumą, Danija, rinkdama reikiamus duomenis pagal šį sprendimą, turėtų prireikus naudotis informacija, gauta iš integruotos administravimo ir kontrolės sistemos, sukurtos pagal Europos Parlamento ir Tarybos reglamento (ES) Nr. 1306/2013 (9) V antraštinės dalies II skyrių;
            
         
               (13)
            
            
               šiame sprendime numatytos priemonės atitinka Direktyvos 91/676/EEB 9 straipsniu įsteigto Nitratų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Išimtis
   Šiame sprendime nurodytomis sąlygomis Danijai suteikiamas leidimas taikyti 2016 m. vasario 4 d. raštu paprašytą išimtį dėl didesnio su gyvulių mėšlu į dirvą patenkančio azoto kiekio, nei nustatyta Direktyvos 91/676/EEB III priedo 2 dalies antros pastraipos pirmame sakinyje.
   2 straipsnis
   Taikymo sritis
   Ši išimtis taikoma galvijų ūkiams, kuriuose sėjomaina apima daugiau kaip 80 % daug azoto įsisavinančių ilgos vegetacijos pasėlių ir kuriems suteiktas leidimas pagal 5 straipsnį.
   3 straipsnis
   Apibrėžtys
   Šiame sprendime vartojamų terminų apibrėžtys:
   a)   galvijų ūkis– ūkis, kuriame iš gyvulių mėšlo kasmet susidaro daugiau kaip 300 kg azoto ir bent du trečdaliai to kiekio susidaro su galvijų mėšlu;
   b)   žolė– daugiametė arba laikina ganykla;
   c)   žolėmis įsėti pasėliai– silosiniai javai, silosiniai kukurūzai, vasariniai miežiai arba vasarinių miežių ir žirnių derinys, prieš nuimant derlių arba jį nuėmus įsėtini žolėmis;
   d)   daug azoto įsisavinantys ilgos vegetacijos pasėliai– bet kurie iš šių pasėlių:
   
               i)
            
            
               žolė;
            
         
               ii)
            
            
               tarpiniai pasėliai;
            
         
               iii)
            
            
               pašariniai runkeliai;
            
         
               iv)
            
            
               žolėmis įsėti pasėliai;
            
         e)   dirvožemio sluoksnis– dirvožemio sluoksnis iki 0,90 m gylio nuo žemės paviršiaus arba iki vidutinio aukščiausio požeminio vandens lygio, jei tas lygis yra mažesniame kaip 0,90 m gylyje nuo žemės paviršiaus.
   4 straipsnis
   Išimties taikymo sąlygos
   Išimtį leidžiama taikyti toliau nurodytomis sąlygomis.
   
               1)
            
            
               Nuo 2017 m. rugpjūčio mėn. įsigalioja taisyklės dėl fosforo, kuriomis, atsižvelgiant į geografinę vietovę ir trąšų tipą, nustatomos konkrečios fosforo kiekio ribos, taikomos skirtingiems gyliams. Ribos taikomos fosforui, patenkančiam į dirvą iš visų tipų trąšų: organinių trąšų, įskaitant mėšlą, biodujų degazuotojo substrato, degazuotosios augalų biomasės, nuotekų valymo įrenginių dumblo ir pramoninių trąšų. Tuose vandens baseinuose, kuriuose vandens aplinka jautri fosforo poveikiui, taikomos griežtesnės į dirvą iš visų tipų trąšų patenkančio fosforo kiekio ribos.
            
         
               2)
            
            
               Įdiegiama fosforo kiekio, patenkančio į Danijos žemės ūkio paskirties laukus, rodiklių ir stebėsenos sistema. Jei rodiklių sistema arba stebėsenos sistema parodo, kad faktinis vidutinis metinis fosforo trąšų kiekis žemės ūkio paskirties dirvožemiuose Danijoje gali viršyti arba jau viršijo vidutinį nacionalinį tręšimo fosforu lygį, numatytą pasiekti 2018–2025 m., didžiausio leidžiamo fosforo kiekio ribos atitinkamai sumažinamos.
            
         
               3)
            
            
               Atsižvelgiant į poreikį mažinti nitratų kiekį požeminio vandens telkiniuose ir pakrančių vandenyse, įdiegiama tikslinė mišri – savanoriška ir privaloma – apsodinimo tarpiniais pasėliais schema. Pagal šią schemą privalomos nuostatos dėl tarpinių pasėlių įsigalioja automatiškai, jei savanoriškais susitarimais dėl tarpinių pasėlių aplinkosaugos tikslų pasiekti nepavyksta.
            
         
               4)
            
            
               Tarpiniai pasėliai pagal šią schemą papildo tuos, kuriais apsėta laikantis nacionalinio privalomo reikalavimo 10 arba 14 % ūkio pasėlių ploto apsėti tarpiniais pasėliais, ir jie negali būti sėjami tame pačiame plote, kuris apsėtas tarpiniais pasėliais siekiant įgyvendinti ekologiniu požiūriu svarbios vietovės reikalavimą.
            
         5 straipsnis
   Metinis leidimas ir įsipareigojimas
   1.   Galvijų augintojai gali kompetentingų institucijų paprašyti metinio leidimo naudoti tokį gyvulių mėšlo kiekį, iš kurio per metus į vieną hektarą patenka iki 230 kg azoto.
   Toks prašymas pateikiamas iki to paties termino kaip vienkartinės išmokos prašymas ir trąšų kvotos bei tarpinių pasėlių planas.
   2.   Teikdamas 1 dalyje nurodytą prašymą pareiškėjas pateikia deklaraciją, kad jis laikosi 7, 8 ir 9 straipsniuose nustatytų sąlygų.
   6 straipsnis
   Leidimų suteikimas
   Leidimas naudoti tokį kiekį galvijų mėšlo (įskaitant pačių gyvulių išmatas ir apdorotą mėšlą), iš kurio kasmet į vieną hektarą dirvos pateks iki 230 kg azoto, suteikiamas laikantis 7–9 straipsnių sąlygų.
   7 straipsnis
   Mėšlo ir kitų trąšų naudojimo sąlygos
   1.   Bendras į dirvą patenkančio azoto kiekis turi neviršyti numatomo pasėliui reikalingo maistinių medžiagų kiekio, atsižvelgiant į dirvoje jau esantį azoto kiekį. Jis taip pat turi neviršyti didžiausių leidžiamų azoto kiekio normų, nustatytų 2016 m. liepos 1 d. Įsakyme Nr. 1055 dėl trąšų naudojimo žemės ūkyje 2016–2017 m. planavimo laikotarpiu ir atitinkamuose įsakymuose dėl vėlesnių planavimo laikotarpių.
   2.   Visam galvijų ūkio plotui parengiamas tręšimo planas. Jis laikomas ūkyje. Toks planas apima laikotarpį nuo rugpjūčio 1 d. iki po to einančių metų liepos 31 d. Tręšimo plane nurodoma:
   
               a)
            
            
               pasėlių sėjomainos planas, kuriame nurodoma:
               
                           1)
                        
                        
                           sklypų su daug azoto įsisavinančiais ilgos vegetacijos pasėliais plotas;
                        
                     
                           2)
                        
                        
                           sklypų su kitais pasėliais, nei nurodyti 1 papunktyje, plotas;
                        
                     
                           3)
                        
                        
                           scheminis žemėlapis, kuriame nurodomas 1 ir 2 papunkčiuose nurodytų atskirų sklypų išdėstymas;
                        
                     
         
               b)
            
            
               gyvulių skaičius ūkyje, jų laikymo sąlygos ir mėšlo saugojimo sistema, įskaitant mėšlo saugyklos talpą;
            
         
               c)
            
            
               azoto ir fosforo kiekio ūkyje susidarančiame mėšle apskaičiavimas;
            
         
               d)
            
            
               mėšlo apdorojimo, jei taikoma, aprašymas ir numatomos apdoroto mėšlo savybės;
            
         
               e)
            
            
               už ūkio ribų arba ūkiui tiekiamo mėšlo kiekis, tipas ir savybės;
            
         
               f)
            
            
               numatomas kiekis azoto ir fosforo, kurio reikia kiekviename sklype augantiems pasėliams;
            
         
               g)
            
            
               apskaičiuotas mėšle esančio azoto ir fosforo kiekis kiekvienam sklypui;
            
         
               h)
            
            
               apskaičiuotas cheminėse ir kitokiose trąšose esančio azoto ir fosforo kiekis kiekvienam sklypui;
            
         
               i)
            
            
               mėšlo ir cheminių trąšų naudojimo laikas.
            
         Tręšimo planas peržiūrimas per septynias dienas nuo bet kokio galvijų ūkyje taikomos žemės ūkio praktikos pokyčio. Tręšimo ataskaita kompetentingoms institucijoms pateikiama kiekvienais metais iki kovo pabaigos.
   3.   Nuo rugpjūčio 31 d. iki kovo 1 d. ganyklos, kurios kitą pavasarį bus suartos, mėšlu netręšiamos.
   8 straipsnis
   Dirvos ėminių ėmimo ir analizės sąlygos
   1.   Ėminiai imami iš ūkio dirvožemio viršutinio 30 cm gylio sluoksnio ir ištiriama, kiek jame yra azoto ir fosforo.
   2.   Ėminiai imami ir analizė atliekama mažiausiai kartą per ketverius metus visuose sėjomainos ir dirvožemio savybių atžvilgiu vienarūšiuose ūkių plotuose.
   3.   Iš kiekvieno penkių hektarų žemės ūkio paskirties žemės ploto imamas bent vienas ėminys ir atliekama jo analizė.
   4.   Analizės rezultatai laikomi galvijų ūkyje, kad juos būtų galima patikrinti.
   9 straipsnis
   Žemės tvarkymo sąlygos
   1.   80 % arba daugiau žemės ploto, tinkamo tręšti mėšlu, apsėjami daug azoto įsisavinančiais ilgos vegetacijos pasėliais.
   2.   Žolės tarpiniai pasėliai suariami ne anksčiau kaip kovo 1 d. po tų metų, kuriais jie įsitvirtina.
   3.   Laikinos ganyklos suariamos pavasarį. Daug azoto įsisavinantys ilgos vegetacijos pasėliai pasėjami kuo greičiau, ne vėliau kaip per tris savaites nuo žolės suarimo.
   4.   Sėjomainai naudojami pasėliai negali būti ankštiniai augalai arba kiti atmosferos azotą kaupiantys augalai, išskyrus šiuos:
   
               a)
            
            
               dobilai ganyklose, jei dobilai ir liucernos sudaro mažiau kaip 50 %;
            
         
               b)
            
            
               liucernos ganyklose, jei dobilai ir liucernos sudaro mažiau kaip 50 %;
            
         
               c)
            
            
               žolėmis įsėti miežiai ir žirniai.
            
         5.   Pasėliams, kurie pasėjami po laikinos ganyklos, taikomos azoto trąšų normos sumažinamos atimant ankstesnių pasėlių azoto vertę pagal Įsakymą Nr. 1055 dėl trąšų naudojimo žemės ūkyje 2016–2017 m. planavimo laikotarpiu (2016 m. liepos 1 d.) ir vėlesniems planavimo laikotarpiams skirtus atitinkamus įsakymus dėl tręšimo normų, žemės ūkio pasėlių ir daržovių tręšimo normų lentelių bei jų pakeitimus.
   10 straipsnis
   Stebėsena
   1.   Kompetentinga institucija užtikrina, kad būtų sudaryti žemėlapiai, kuriuose pavaizduota:
   
               a)
            
            
               galvijų ūkių, kuriems suteikti leidimai, procentinė dalis kiekvienoje savivaldybėje;
            
         
               b)
            
            
               gyvulių, kuriuos apima leidimai, procentinė dalis kiekvienoje savivaldybėje;
            
         
               c)
            
            
               žemės ūkio paskirties žemės, kurią apima leidimai, procentinė dalis kiekvienoje savivaldybėje.
            
         Žemėlapiai atnaujinami kasmet.
   Kompetentingos institucijos renka duomenis apie sėjomainą ir žemės ūkio praktiką ūkiuose, kuriems suteikti leidimai. Tie duomenys atnaujinami kasmet.
   2.   Kompetentingos institucijos vykdo vandens šaknų zonoje, paviršinio vandens ir požeminio vandens stebėseną ir pateikia Komisijai azoto ir fosforo kiekio dirvožemio sluoksnyje, taip pat nitratų koncentracijos paviršiniame ir požeminiame vandenyje duomenis išimties taikymo sąlygomis ir netaikant išimties.
   Stebėsena vykdoma ūkio lauko lygmeniu pagal nacionalinę žemės ūkio nuotekų surinkimo stebėsenos programą. Stebėjimo vietos pasirenkamos taip, kad jų dirvožemis atitiktų pagrindinius dirvožemio tipus, jose augtų pagrindiniai pasėliai ir būtų tręšiama vyraujančiais metodais. Smėlingoje dirvoje esančiose žemės ūkio nuotekų surinkimo vietose vykdoma sustiprinta stebėsena.
   Be to, nitratų koncentracija paviršiniame ir požeminiame vandenyje matuojama bent 3 % visų leidimus gavusių ūkių.
   3.   Kompetentingos institucijos pagal nacionalinę žemės ūkio nuotekų surinkimo vietų stebėsenos programą vykdo tyrimus ir nuolatinę maistinių medžiagų analizę ir teikia duomenis apie vietinį žemės naudojimą, sėjomainą ir žemės ūkio praktiką galvijų ūkiuose, kuriems suteiktas leidimas.
   Surinkta informacija ir maistinių medžiagų analizės duomenimis, kaip nurodyta 7 straipsnyje, taip pat 10 straipsnio 2 dalyje nurodyta stebėsena naudojamasi pagal tam tikrą modelį apskaičiuojant, kiek azoto ir fosforo nuteka iš galvijų ūkių, kuriems buvo suteiktas leidimas remiantis moksliniais principais.
   4.   Kompetentingos institucijos nurodo, kokią procentinę žemės, kuriai taikoma išimtis, dalį sudaro:
   
               a)
            
            
               dobilų arba liucernų ganyklos;
            
         
               b)
            
            
               žolėmis įsėti miežiai ir žirniai.
            
         11 straipsnis
   Kontrolė
   1.   Kompetentingos institucijos užtikrina, kad būtų atliekama leidimo prašymų administracinė kontrolė. Jei atliekant kontrolę nustatoma, kad pareiškėjas nesilaiko 7, 8 ir 9 straipsniuose nustatytų sąlygų, leidimas nesuteikiamas ir pareiškėjui nurodoma nesuteikimo priežastis.
   2.   Kompetentingos institucijos sudaro leidimus gavusių ūkių tikrinimo programą.
   Programa grindžiama rizikos analize, atsižvelgiant į ankstesnių metų kontrolės, kaip laikomasi 7, 8 ir 9 straipsniuose nustatytų sąlygų, rezultatus ir nacionalinių įstatymų, kuriais Direktyva 91/676/EEB perkelta į nacionalinę teisę, atitikties kontrolės rezultatus.
   3.   Patikrinimai apima laukų inspekciją ir kontrolę vietoje, kuriomis siekiama nustatyti, ar laikomasi 7, 8 ir 9 straipsniuose nustatytų sąlygų, ir per kurias kasmet patikrinama bent 7 % leidimą gavusių ūkių. Jei nustatoma, kad ūkis tų sąlygų nesilaiko, leidimo turėtojui skiriama bauda pagal nacionalinius įstatymus ir jis praranda teisę gauti leidimą kitais metais.
   4.   Kompetentingoms institucijoms suteikiami įgaliojimai ir priemonės, reikalingi patikrinti, ar laikomasi pagal šį sprendimą padarytos išimties sąlygų.
   12 straipsnis
   Ataskaitų teikimas
   Kompetentingos institucijos kasmet iki gruodžio 31 d. Komisijai pateikia ataskaitą, kurioje pateikiama tokia informacija:
   
               a)
            
            
               pagal 10 straipsnio 1 dalį – kiekvienos savivaldybės žemėlapis, kuriame parodytos galvijų ūkių, gyvulių ir žemės ūkio paskirties žemės, kuriai taikoma individuali išimtis, procentinės dalys, taip pat vietinio žemės naudojimo žemėlapiai;
            
         
               b)
            
            
               pagal 10 straipsnio 2 dalį – nitratų ir fosforo koncentracijos požeminiame ir paviršiniame vandenyje stebėsenos rezultatai, įskaitant informaciją apie vandens kokybės tendencijas taikant išimtį ir jos netaikant, taip pat išimties taikymo poveikis vandens kokybei;
            
         
               c)
            
            
               pagal šio sprendimo 10 straipsnio 2 dalį – azoto ir fosforo koncentracijos šaknų zonos vandenyje stebėsenos rezultatai taikant išimtį ir jos netaikant;
            
         
               d)
            
            
               pagal 10 straipsnio 3 dalį – vietinio žemės naudojimo, sėjomainos ir žemės ūkio praktikos tyrimų rezultatai;
            
         
               e)
            
            
               pagal 10 straipsnio 3 dalį – modeliu grindžiamo skaičiavimo, kiek azoto ir fosforo nuteka iš ūkių, kuriems taikoma išimtis, rezultatai;
            
         
               f)
            
            
               pagal šio sprendimo 10 straipsnio 4 dalį – lentelės, kuriose parodyta žemės, kuriai taikoma išimtis ir kurioje yra dobilų arba liucernų ganykla arba auginami žolėmis įsėti miežiai ar žirniai, procentinė dalis;
            
         
               g)
            
            
               pagal 11 straipsnį – išimties sąlygų laikymosi įvertinimas, grindžiamas ūkių patikromis ir informacija apie sąlygų neatitinkančius ūkius, kuri surenkama vykdant administracinę kontrolę ir laukų inspekciją;
            
         
               h)
            
            
               kiekvienos kategorijos gyvulių skaičiaus ir jų mėšlo gamybos tendencijos visoje Danijoje ir ūkiuose, kuriems taikoma išimtis.
            
         Ataskaitoje pateikiami erdviniai duomenys, jei taikytina, atitinka Direktyvos 2007/2/EB nuostatas. Rinkdama reikiamus duomenis, Danija naudojasi, jei taikytina, informacija, gauta iš integruotos administravimo ir kontrolės sistemos, sukurtos pagal Reglamento (ES) Nr. 1306/2013 67 straipsnio 1 dalį.
   13 straipsnis
   Taikymo laikotarpis
   Šis sprendimas taikomas iki 2018 m. gruodžio 31 d.
   14 straipsnis
   Adresatas
   Šis sprendimas skirtas Danijos Karalystei.
   
      Priimta Briuselyje 2017 m. gegužės 16 d.
      
         
            Komisijos vardu
         
         Karmenu VELLA
         
            Komisijos narys
         
      
   
   
      (1)  OL L 375, 1991 12 31, p. 1.
   
      (2)  2002 m. lapkričio 18 d. Komisijos sprendimas 2002/915/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 319, 2002 11 23, p. 24).
   
      (3)  2005 m. balandžio 5 d. Komisijos sprendimas 2005/294/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 94, 2005 4 13, p. 34).
   
      (4)  2008 m. rugpjūčio 8 d. Komisijos sprendimas 2008/664/EB, kuriuo iš dalies keičiamas Sprendimas 2005/294/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 217, 2008 8 13, p. 16).
   
      (5)  2012 m. spalio 23 d. Komisijos įgyvendinimo sprendimas 2012/659/ES, kuriuo suteikiamas Danijos Karalystės prašomas leidimas daryti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (OL L 295, 2012 10 25, p. 20).
   
      (6)  Danijos aplinkos apsaugos agentūra (red.), „Vandens aplinkos ir žemės ūkio praktikos būklė ir tendencijos“, 2012–2015 m. ataskaita Europos Komisijai pagal Nitratų direktyvos (1991/676/EEB) 10 straipsnį (2016 m. rugsėjo mėn.).
   
      (7)  2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L 327, 2000 12 22, p. 1).
   
      (8)  2007 m. kovo 14 d. Europos Parlamento ir Tarybos direktyva 2007/2/EB, sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).
   
      (9)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).